คลังแจงหุ้นไทยร่วงจากปัจจัยภายนอกประเทศ
รมว.คลัง ชี้หุ้นตกไม่เกี่ยวทีมเศรษฐกิจรัฐบาล  คาดมาจากปัจจัยภายนอกประเทศ
24 ส.ค. 2558

รมว.คลัง ชี้หุ้นตกไม่เกี่ยวทีมเศรษฐกิจรัฐบาล  คาดมาจากปัจจัยภายนอกประเทศ 
นายอภิศักดิ์ ตันติวรวงศ์ รมว.คลัง กล่าวถึงกรณีที่ดัชนีในตลาดหลักทรัพย์ปรับตัวลดลงว่า เกิดจากปัจจัยหลักในต่างประเทศ เพราะดาวโจนส์ ในสหรัฐก็ปรับตัวลดลง ไม่ได้ลดลงแค่ตลาดหุ้นไทย ดังนั้นจึงถือเป็นเรื่องของภาพรวมตลาด  ไม่เกี่ยวข้องกับภาพลักษณ์ของทีมเศรษฐกิจชุดนี้ 
นายอภิศักดิ์กล่าวว่า ยกตัวอย่างกรณีเกิดเหตุการณ์แบล็คมันเดย์ ตอนนั้นปัจจัยพื้นฐานไทยไม่มีปัญหา แต่สหรัฐมีปัญหา ก็พากันตกไปทั่วโลก จึงถือเป็นเรื่องผลกระทบตามภาวะตลาดที่มีการเชื่อมโยงถึงกัน โดยเชื่อว่าหลังจากนี้เมื่อรัฐบาลผลักดันมาตรการกระตุ้นเศรษฐกิจออกมาแล้วเชื่อว่าสถานการณ์น่าจะดีขึ้น
"เรื่องหุ้นมีทั้งคนซื้อและคนขายเป็นเรื่องปกติ มีคนขายมากมีคนซื้อน้อยก็ปรับตัวลดลงเป็นธรรมดา ไม่อยากให้คิดว่ามาจากเหตุผลใดเหตุผลหนึ่ง เรื่องหุ้นมันเกี่ยวกับหลายสาเหตุ"นายอภิศักด์ กล่าว